ม็อบเสื้อขาวบุกราบ 11 จี้นายกแก้หนี้นอกระบบ
สมาพันธ์ชุมชนแห่งประเทศไทย 200 คน บุกจี้นายกฯแก้หนี้นอกระบบจริงจัง พ้อไม่ได้รับความจริงใจจากกระทรวงการคลัง
21 มี.ค. 2553

สมาพันธ์ชุมชนแห่งประเทศไทย 200 คน บุกจี้นายกฯแก้หนี้นอกระบบจริงจัง พ้อไม่ได้รับความจริงใจจากกระทรวงการคลัง
เมื่อเวลา 10.00 น.นายจำรัส อินทุมาร แกนนำกลุ่มสมาพันธ์ชุมชนแห่งประเทศไทย พร้อมด้วยสมาชิกจาก 76 จังหวัดทั่วประเทศ ประมาณ 200 คน สวมเสื้อสีขาว เดินทางมายื่นหนังสือถึง นายอภิสิทธิ์ เวชชาชีวะ นายกรัฐมนตรี ที่หน้ากรมทหารราบที่ 11 รักษาพระองค์ เพื่อเรียกร้องให้รัฐบาลช่วยเหลือประชาชนที่เดือดร้อนในเรื่องปัญหาหนี้นอกระบบ และกู้เงินประกอบอาชีพ โดยมีนายปณิธาน วัฒนายากร รองเลขาธิการสำนักนายกรัฐมนตรี ปฏิบัติหน้าที่โฆษกรัฐบาล เป็นผู้มารับหนังสือแทน
นายจำรัส กล่าวว่า จากกรณีที่รัฐบาลได้ช่วยเหลือประชาชนในเรื่องเร่งรัดให้ปล่อยเงินกู้เพื่อใช้หนี้นอกระบบไม่เกินคนละ 2 แสนบาท และกู้เงินทุนประกอบอาชีพไม่เกินคนละ 1.5 แสนบาท ต่อมาได้มีการประชุมอีก 2 ครั้ง โดยตกลงให้สมาพันธ์ฯ เป็นผู้ค้ำประกัน โดยมีการจัดตั้งบริษัทขึ้นมาชื่อ บริษัท พออยู่ พอกิน จำกัด ขึ้นมาบริหารจัดการเงินและบุคคล แต่การดำเนินการครั้งนี้ไม่ได้รับความจริงใจจากกระทรวงการคลัง โดยเฉพาะเจ้าหน้าที่ที่รับผิดชอบรับนโยบายจาก นายกรณ์ จาติกวานิช รมว.คลัง ได้มีการยุยงทำให้เกิดการแตกแยกของกลุ่มสมาพันธ์ฯ จึงขอให้นายกรัฐมนตรี มีบัญชาไปยังกระทรวงการคลัง และหน่วยงานที่เกี่ยวข้อง ร่วมกับสมาพันธ์ฯ ด้วยความจริงใจ และมีเหตุผล เพื่อแก้ปัญหาหนี้นอกระบบ ถ้าไม่กระทำให้เสร็จสิ้นโดยเร็ว สมาพันธ์ฯ จำเป็นต้องดำเนินการฟ้องศาลต่อไป